題光風霽月樓
作者：方鳳
朝代：宋

paragraphs: 人間底處無風月，知用何時最佳絕。
芳播崇樓淑氣浮，影涵古桂清輝發。
向來雅重無極翁，灑落襟懷與此同。
去之百世猶彷彿，宛見道貌匡廬中。
誰題品語黄太史，大書四字紫陽子。
今從建水得此本，如拾蠙珠捲文綺。
携歸八詠雙溪州，晏然直與造化遊。
無邊妙處乃萃此，韙矣君家百尺樓。